Vihreä Menninkäinen

**Vihreä Menninkäinen** () (esiintynyt Suomessa myös nimellä **Vihreä Velho**) on Marvel-kustantamon luoma superroisto, joka esiintyi ensimmäisen kerran *Amazing Spider-Man* -sarjakuvalehden numerossa 14 (heinäkuu 1964). Hahmon loivat Stan Lee ja Steve Ditko. 

Alkuperäinen ja tunnetuin Vihreä Menninkäinen on Norman Osborn, mielipuolinen teollisuuspamppu. Harry Osborn, Norman Osbornin poika on taas isäänsä pakkomielteisempi hahmo. Menninkäisen naamarin päälleen ovat laittaneet psykiatri Bart Hamilton, joka kuoli taistelussa Harry Osbornin kanssa ja nörtti Phil Urich, jonka Norman Osborn tappoi. Menninkäisen hahmo inspiroi myöhemmin muotisuunnittelija Roderick Kingsleytä luomaan Mörön.

Vihreä Menninkäinen on yleisesti katsottu Hämähäkkimiehen periviholliseksi, mutta 2000-luvulla Norman Osborn nousi piinaamaan Kostajia, Ihmenelosia ja Ryhmä-X:ää. Hahmo on esiintynyt useassa Hämähäkkimiestä koskevassa mediassa; Willem Dafoe ja Chris Cooper ovat esittäneet Norman Osbornia valkokankaalla, Harry Osbornia James Franco ja Dane DeHaan. 

## Historia
### Norman Osborn, alkuperäinen Menninkäinen
Alkuperäinen Vihreä Menninkäinen on **Norman Osborn**,  korruptoitunut **Oscorp**-yhtiön johtaja ja tiedemies. Hän kavalsi ystävänsä, tohtori Mendel Strommin, ja tutki hänen papereitaan, kunnes löysi kokeellisen älykkyyttä kasvattavan seerumin kaavan. Hän yritti kehittää seerumia, mutta se muuttui vihreäksi ja räjähti vasten hänen kasvojaan. Onnettomuus antoi Osbornille tavallista ihmistä suuremmat voimat ja älykkyyden, mutta teki hänestä mielipuolen.

Osborn ryhtyi rikolliseksi ja halusi New Yorkin alamaailman johtajaksi. Hän värväsi ja aseisti useita apureita, mutta Hämähäkkimies kukisti heidät kaikki. Lopulta Norman Osborn kehitti itselleen lepakon muotoisen liiturin ja joukon tuhoisia aseita, kuten niin sanotut ”kurpitsapommit”. Hän pukeutui Vihreäksi Menninkäiseksi ja ryhtyi taistelemaan Hämähäkkimiestä vastaan.

Vihreä Menninkäinen käytti Hämähäkkimieheen kaasua, joka lamautti supersankarin "hämähäkkivaiston". Hän vakoili Hämähäkkimiestä, kunnes sai selville hänen oikean henkilöllisyytensä, Peter Parkerin. Vihreä Menninkäinen kaappasi Peterin ja paljasti hänelle oman oikean henkilöllisyytensä. Peter Parker ja Norman Osborn taistelivat, kunnes Osborn menetti muistinsa ja Hämähäkkimies hävitti hänen varusteensa.

Osborn ei pitkään aikaan muistanut uraansa Vihreänä Menninkäisenä, kunnes sai lopulta muistinsa takaisin. Hän päätti kostaa Hämähäkkimiehelle ja kidnappasi tämän ensirakkauden, Gwen Stacyn. Vihreä Menninkäinen vei Stacyn korkean sillan huipulle. Kun Hämähäkkimies saapuu paikalle, he taistelevat ja taistelun aikana Vihreä Menninkäinen työntää Gwenin alas sillalta. Hämähäkkimies ampuu seitin pysäyttääkseen putoamisen, mutta Stacy kuolee joko putoamisesta johtuvaan sydänkohtaukseen tai tulevina vuosina Peterin painajaisissa äkillisen pysäyksen johdosta niskan murtumiseen. Hämähäkkimies vannoo kostavansa ja seuraavassa numerossa hän jahtaa Vihreää Menninkäistä ympäri kaupunkia. Lopulta Vihreä Menninkäinen yrittää seivästää liiturillaan Hämähäkkimiehen, mutta isku osuu häneen itseensä, ja Osborn saa surmansa.

### Harry Osborn ja muut Menninkäiset
**[[Harry Osborn|Harold "Harry" Osborn]]**, Normanin poika ja Peterin ystävä, näki taistelun ja isänsä kuoleman Hämähäkkimiehen käsissä. Hän alkoi käyttää huumeita ja syytti Hämähäkkimiestä isänsä kuolemasta. Hän sai selville Peterin olevan Hämähäkkimies ja päätti ryhtyä Vihreäksi Menninkäiseksi. Harryn mielenterveys horjui ja Peter vei hänet **[[Barton Hamilton|tohtori Barton ”Bart” Hamiltonin]]** hoitoon. Hamilton sai Harryltä tietoja Vihreästä Menninkäistä ja kehitti itselleen Vihreän Menninkäisen puvun ja varusteet, mutta ei osannut käyttää niitä ja kuoli.

Muotisuunnittelija **Roderick Kinsley** löysi Norman Osborn salaisen piilopaikan ja kopioi Vihreän Menninkäisen varusteita. Hän kehitti niiden pohjalta parannellut versiot Norman Osbornen aseista ja liiturista. Roderick Kinsley ryhtyi Möröksi, Hämähäkkimiehen vastustajaksi.

Harryn mielisairaus uusiutui ja lopulta hänestä tuli uusi Vihreä Menninkäinen. Hän kuitenkin menehtyi muuntelemansa seerumin sivuvaikutuksiin. **[[Philip Benjamin Urich|Philip Benjamin ”Phil” Urich]]** yritti käyttää Vihreän Menninkäisen varusteita supersankarina, mutta epäonnistui ja luopui aikeista. Nykyään Phil toimii Mörkönä.

### Norman Osbornin paluu
Pian edellä mainitun jälkeen paljastettiin, että ensimmäinen Vihreä Menninkäinen, Norman Osborn, olikin elossa. Hän yritti luoda viidennen ja voimakkaimman Vihreän Menninkäisen, mutta koe tuhoutui. Nykyisin Norman Osborn on kaikista Vihreistä Menninkäisistä vaarallisin ja tunnetuin. Taisteltuaan Hämähäkkimiestä vastaan hänet pidätettiin ja lähetettiin vankilaan ensimmäistä kertaa hahmon neljäkymmentä vuotta pitkän uran aikana.

Supersankareiden sisällissodan aikaan Osbornista tehtiin Ukonnuolten johtaja. Osborn toimi tässä tehtävässä aina Skrullien hyökkäykseen, jossa media kuvasi hänet voittajaksi ja YK teki hänestä Kostajien uuden päällikön. Osbornin luoma järjestö H.A.M.M.E.R. ja ns. sankariryhmä Pimeyden Kostajat taistelivat Tohtori Doomia, Morgan le Feyta ja Uusia Kostajia vastaan ennen kuin kokivat tappion hyökätessään Asgardin jumalien kimppuun. 

Vapauduttuaan vankilasta Norman jatkoi Menninkäisen uraansa jäämättä kuitenkaan kiinni. Taisteltuaan ensin Uhkan ja sittemmin Hämähäkkimiehen kanssa Norman vetäytyi maan alle. Myöhemmin hän palasi ja perusti *Goblin Underground* - nimisen salaliiton, johon liittyivät myös Uhka, Mörkö VII (Phil Urich) sekä uusi menninkäishahmo Monster. Norman (joukon johtaja) nimesi itsensä *Goblin Kingiksi*. Yksi liiton tavoitteista oli murhata Roderick Kinsley (alkuperäinen Mörkö). Tämä hanke onnistui ja Phil sai tittelin *Goblin Knight*.

## Voimat, varusteet ja terveys
Norman Osborn on nero, hän on keksinyt ja rakentanut suuren ”menninkäisasearsenaalinsa” itse. Tästä arsenaalista tunnetuimpia ovat kurpitsapommit (joissa on sisällä milloin kaasua, joka pystyy lamauttamaan hämähäkkimiehen hämähäkkivaiston, milloin se nimenomaan on pommi), ja lepakonmuotoiset heittoveitset. Lisäksi hänellä on nopea lentokiituri, joka muistuttaa lepakkoa ja sormessa eräänlainen kuolettava "säde". Myös Harry Osborn, Normanin poika ja Philip Urich ovat käyttäneet Menninkäisen persoonaa ja näitä laitteita. Mörön kaikki laitteet ovat muunneltuja Norman Osbornin Menninkäis-keksinnöistä. Norman Osborn omaa yli-inhimilliset voimat menninkäisseeruminsa ansiosta, mutta ikävä sivuvaikutus on, (ja kiitos lisäksi viiden rituaalin) että Norman menetti järkensä.

Toisin kuin yleisesti oletetaan, Norman Osborn ei toimi Vihreänä Menninkäisenä omasta tahdostaan. Menninkäinen on Normanin sivupersoona, joka hallitsee "isäntäänsä" täydellisesti (Norman ei pysty kontrolloimaan menninkäistä ollenkaan). Parhaiten Normanin jakomielisairaus käy ilmi 90-luvun *[[Hämähäkkimies (vuoden 1994 animaatiosarja)|Hämähäkkimkies]]*-animaatiosarjassa sekä Sam Raimin Spider-Man -trilogiassa, joissa Norman puhuu ”itselleen” (menninkäiselle) sekä päinvastoin.

## Ultimate Vihreä Menninkäinen
Vihreän Menninkäisen Ultimate-versio eroaa merkittävästi tavallisesta Vihreästä Menninkäisestä. Menninkäisen Ultimate-versiolla ei esimerkiksi ole minkäänlaista pukua. Hän ei osannut aluksi puhua. Hänellä on myös taito luoda tulta pelkkiä käsiä käyttäen.

## Muissa medioissa
### Televisio

Vihreä Menninkäinen esiintyi vaarallisena vihollisena vuoden 1994 ''Hämähäkkimies''-animaatiosarjassa, mutta esiintyi vasta kolmannella kaudella (Norman Osborn taas ensimmäisen kauden ensimmäisissä jaksoissa), toisin kuin Mörkö, joka esiintyi myös ensimmäisellä kaudella Normanin tapaan. 
Sarjassa Mörkö sekoitettiin Vihreään Menninkäiseen.

Neil Ross oli Norman Osbornin/Vihreä Menninkäisen äänenä.

Vihreän Menninkäisen ja Norman Osbornin esiintymiset sarjassa:

3 "Tappajarobotti" (Norman Osborn)

4 "Tappajarobottien paluu"

11 "Menninkäinen 1/2"

12 "Menninkäinen 2/2"

26 "Korppikotkan liito"

27 "Viimeinen painajainen"

31 "Vihreä Menninkäinen" (Vihreä Menninkäinen)

35 "Lopullinen tappaja" (Norman Osborn)

40 "Menninkäissota" (Vihreä Menninkäinen)

41 "Käännekohta" (Vihreä Menninkäinen)

42 "Syyllinen" (takauma)

47 "Herääminen" (takauma)

49 "Vihreän Menninkäisen paluu"

53 "Häät"

60 "Vesimiehen paluu 2/2" (takauma) ja

64 "Minä todella, todella vihaan klooneja" (toisen maailman Vihreä Menninkäinen)

### Elokuvat
#### Sam Raimin elokuvat

Sekä Norman Osbornin että Harry Osbornin versiot Vihreästä Menninkäisestä esiintyvät ''Hämähäkkimies''-trilogiassa, näyttelijöinänn Willem Dafoe ja James Franco.
*Norman Osborn on ensimmäisen elokuvan, *[[Spider-Man – hämähäkkimies]]* (2002), pääroisto. Hänellä on hankalat välit poikaansa Harryn ja hän on kovasti vaikuttunut Harryn parhaan ystävän, Peter Parkerin, älykkyydestä. Norman yrittää testata itsellään Yhdysvaltain asevoimille kehittämäänsä ”suorituskyvyn kiihdytintä”, kemikaalia, jolla kasvattaa fyysistä nopeutta, voimaa ja kestävyyttä. Mutta hänelle muodostuu jakautunut persoonallisuus ja hän murhaa Mendel Strommin. Lisäksi armeija hylkää sopimuksen ja Oscorpin johtokunta erottaa Normanin, aikoen myydä yhtiön Quest Aerospacelle. Normanin toinen persoonallisuus puhuu hänelle peilin kautta ja saa hänet ryhtymään Vihreäksi Menninkäiseksi. Menninkäinen murhaa sekä sotilasupseerit että Oscropin johtokunnan jäsenet. Samalla hän melkein tappaa Mary Jane Watsonin ja saa silloin ensimmäistä kertaa vastaansa Hämähäkkimiehen. Kiitospäivänä Norman saa pääteltyä Peterin olevan Hämähäkkimies, joten hän kidnappaa Mary Janen ja pakottaa Hämähäkkimiehen valitsemaan pelastaako Mary Janen vaiko Roosevelt Islandin vaijerivaunun matkustajat. Hämähäkkimies pelastaa molemmat ja päätyy taistelemaan Menninkäistä vastaan North Brother Islandilla, missä Norman paljastaa henkilöllisyytensä. Yrittäessään vielä kerran tappaa Peterin, hän ohjaa vahingossa liiturin lävistämään itsensä. Ennen kuolemaansa Norman pyytää Peteriä, ettei tämä kertoisi Harrylle. Kun Hämähäkkimies myöhemmin tuo Harrylle Normanin ruumiin, Harry luulee Hämähäkkimiehen tappaneen Normanin.
*Elokuvassa *[[Spider-Man 2 – Hämähäkkimies 2]]* (2004) Norman kummittelee poikaansa ja yrittää kehottaa tätä kostamaan kuolemansa. Harrystä on tullut Oscorpin uusi toimitusjohtaja ja hän rahoittaa Otto Octaviuksen fuusioreaktoriprojektia, mutta reaktori ei toimi odotetulla tavalla ja Harry menettää kaikki sijoittamansa rahat. Octaviuksen ryhdyttyä Tohtori Mustekalaksi, Harry lupaa hänelle lisää harvinaista tritiumia uuden reaktorin rakentamiseen, jos Octavius tuo hänelle Hämähäkkimiehen elävänä. Harry järkyttyy saatuaan huomata Peterin olevan Hämähäkkimies ja kieltäytyy yhä isänsä haamun kehotuksista tappaa Peter. Harry rikkoo peilin, mutta löytää sen takaa Vihreän Menninkäisen varusteet.
*Elokuvassa *[[Spider-Man 3 – Hämähäkkimies 3]]* (2007) Harry ryhtyy **Uudeksi Mennikäiseksi** ja käyttää muutamia isänsä varusteita. Ensimmäisessä taistelussa Peteriä vastaan Harry saa vakavan iskun päähänsä ja menettää osan muististaan. Hänestä ja Peteristä tulee väliaikaisesti taas ystäviä, kunnes Harry alkaa jälleen nähdä näkyjä Normanista ja saa muistinsa takaisin. Harry sabotoi Peterin ja Mary Janen välejä, jolloin symbiootin vaikutuksen alainen Peter taistelee häntä vastaan ja Harryn oma kurpitsapommi arpeuttaa puolet Harryn kasvoista. Kuultuaan hovimestariltaan totuuden Normanin kuolemasta, Harry liittyy myöhemmin Peterin puolelle pelastamaan Mary Janen Venomilta ja Hiekkamieheltä. Taistelussa Harry uhraa itsensä pelastaakseen Peterin Venomilta ja ehtii ennen kuolemaansa hyvästellä molemmat ystävänsä.

#### Marc Webbin elokuvat
*Norman Osborn ainoastaan mainittii elokuvassa *[[The Amazing Spider-Man (vuoden 2012 elokuva)|The Amazing Spider-Man]]* (2012) Oscorpin perustajana, joka on kuolemansairas. Siksi tohtori Curt Connors työstää parannuskeinoa, mutta hänen esimiehensä Rajit Ratha kehottaa Connorsia jättämään ihmiskokeet väliin, jolloin Connors päätyy testaamaan parannuskeinoa itsellään ja muuttuu Liskoksi.
**Norman itse esiintyy fyysisesti elokuvassa *[[The Amazing Spider-Man 2]]* (2014), jossa häntä näyttelee Chris Cooper. Myös Harry Osborn esiintyy elokuvassa, näyttelijänään Dane DeHaan. Hänen sairautensa paljastuu geneettiseksi sairaudeksi nimeltä ”retroviraali hyperplasia”. Hän oli aikoinaan pyytänyt Peter Parkerin isää Richard Parkeria kehittämään parannuskeinon geneettisesti muokatuilla hämähäkeillä. Mutta parantumisen lisäksi Norman oli aikonut käyttää niitä sotilaallisiin tarkoituksiin, joten Richard oli paennut ja kadonnut. Ennen kuolemaansa, Norman antaa tutkimustuloksensa pojalleen Harrylle.
*Harry Osbornin versio Vihreästä Menninkäisestä esiintyy myös elokuvassa *The Amazing Spider-Man 2*, näyttelijänään Dane DeHaan. Harry oli Peterin lapsuudenystävä, joka isältä kuoleman myötä palaa New Yorkiin ja nousee Oscorpin uudeksi toimitusjohtajaksi. Harry alkaa itsekin kokea ”retroviraali hyperplasian” ensimmäisiä oireita ja uskoo, että Hämähäkkimiehen veri voisi pelastaa hänet. Mutta sen vuoksi mitä Connorsille oli tapahtunut, Peter kieltäytyy. Myöhemmin Harry erotetaan Oscorpista, kun Donald Menken lavastaa hänet syylliseksi Max Dillonin Elektroksi muuttumisen salaamiseen. Harry kuulee Felicia Hardylta hämähäkinmyrkyn olevan kätketty erikoisprojektien osastolle, jolloin Harry vapauttaa Ravencrofista vangitun Elektron ja uhkailee Menkeniä aseella saadakseen hämähäkinmyrkkyä. Myrkky kuitenkin kiihdyttää Harryn sairautta ja antaa hänelle menninkäismäisiä piirteitä, jolloin hän varastaa erään haarniskapuvun prototyypin sekä liiturin. Hämähäkkimiehen ja Gwen Stacyn tuhottua Elektron, Harry saapuu paikalle ja pääteltyään Peterin olevan Hämähäkkimies, hän kidnappaa Gwenin. Hämähäkkimies voittaa Harryn, joka vangitaan Ravencroftiin. Gustav Fiers vierailee Harryn luona ja alkaa Harryn pyynnöstää koota ryhmää Hämähäkkimiehen tuhoamiseksi.
*Chris Cooperin ja Dane DeHaanin oli tarkoitus palata rooleihinsa *Sinister Six* -elokuvassa sekä *The Amazing Spider-Man 3*:ssa, joissa Norman oli leikauttanut päänsä irti ja syväjäädyttänyt sen selvitäkseen sekä tullakseen Kuuden Koplan johtajaksi. Mutta Sonyn ja Marvel Studiosin tehtyä sopimusta uusien Marvel Cinematic Universeen sijoittuvien Hämähäkkimies-elokuvien tekemisestä, kaikki loput *The Amazing Spider-Man* -jatko-osat sekä spin-offit peruttiin.

#### Marvel Cinematic Universe
*Willem Dafoe palasi näyttelemään Raimin elokuvien versiota Norman Osbornista / Vihreästä Menninkäisestä Marvel Cinematic Universen elokuvassa *[[Spider-Man: No Way Home]]* (2021), jossa Stephen Strangen yritys pyyhkiä Kof-Kolin riimuilla langetettavalla muistiloitsulla pois Mysterion ihmiskunnalle paljastama tieto siitä, että Peter Parker on Hämähäkkimies, rikkookin multiversumin rajat ja tuo Normanin Marvel Cinematic Universeen hänen kuolemaansa edeltäneestä hetkestä. Heti, kun Peter oli voittanut Alexander Hamilton Bridgellä taistelussa Otto Octaviuksen, Menninkäinen hyökkää heidän kimppuunsa. Strangen vangittua Octavius Sanctum Sanctorumiin, Norman pääsee yli Menninkäisen persoonallisuudesta ja saa huomata ettei tässä universumissa Oscorpia ole olemassa. Hän löytää lopulta tiensä May Parkerin työpaikalle, hyväntekeväisyysjärjestö F.E.A.S.T.:n tiloihin, mistä Peter käy noutamassa hänet. Peter yrittää ennen roistojen palauttamista omiin universumeihinsa parantaa nämä, mutta Menninkäinen saa jälleen Normanista vallan ja kääntää roistot, Octaviusta lukuun ottamatta, Peteriä vastaan. Taistelun aikana hän myös tappaa Mayn ennen kuin pakenee. Menninkäinen kohtaa myöhemmin Strangen, Peterin ja tämän kaksi varianttia (joista toinen on Menninkäisen oman universumin Peter) Vapaudenpatsaalla, ja tuhoaa Machina de Kadavusin, reliikin, jolla Strange yritti estää loitsuaan rikkomasta multiversumin rajoja enää lisää. Raivostunut Peter melkein tappaa Menninkäisen, mutta toisten Petereiden rauhoittamana lopulta poistaakin seerumilla Menninkäis-persoonallisuuden pysyvästi Normanista, ennen kuin Strange lopulta korjaa loitsun ja palauttaa roistot omiin universumeihinsa.
*Colman Domingo ääninäyttelee Norman Osbornia vaihtoehtoisessa universumissa Disney+-animaatiosarjassa *[[Your Friendly Neighborhood Spider-Man]]* (2025–), jossa hänestä tuli Peter Parkerin mentori Tony Starkin sijasta ja jossa hän värväsi Peterin harjoittelijaksi Oscorpiin ennen kuin paljasti Peterille tietävänsä tämän olevan Hämähäkkimies.

## Hahmoa näytelleet

## Lähteet